Kevin Federline

**Kevin Earl Federline** (s. 21. maaliskuuta 1978 Fresno, Kalifornia, Yhdysvallat) on yhdysvaltalainen tanssija, näyttelijä ja DJ. Hän sai korkean profiilin julkisuutta ollessaan naimisissa laulaja Britney Spearsin kanssa 2004–2007. Mediassa häntä kutsuttiin nimellä ”K-Fed”. Federline ja Spears esiintyivät yhdessä tositv-sarjassa *Britney and Kevin: Chaotic* vuonna 2005.

Federlinen hip hop -albumi, arvostelijoiden lyttäämä *[[Playing with Fire (Kevin Federlinen albumi)|Playing with Fire]]* julkaistiin lokakuussa 2006. Hän on esiintynyt myös elokuvissa ja televisiosarjoissa sekä työskennellyt 2010-luvulta lähtien DJ:nä ympäri Yhdysvaltoja.

Federline julkaisi muistelmateoksensa *You Thought You Knew* vuonna 2025.

## Varhaisvaiheet
Kevin Federline syntyi Kalifornian Fresnossa 1978. Hänen vanhempansa erosivat kun hän oli kahdeksanvuotias, minkä jälkeen Federline ja hänen veljensä Chris muuttivat äitinsä kanssa Carson Cityyn, Nevadaan. 11-vuotiaana hän palasi Fresnoon asumaan isänsä luo. Federline jätti lukion kesken aloittaessaan tanssiuransa ja työskenteli ohessa pizzalähettinä.

## Ura
Federline muutti Los Angelesiin 1996 ja liittyi voittoa tavoittelemattomaan Dance Empowerment -järjestöön. Hän toimi usean vuoden ajan muun muassa Aaliyah’n, Michael Jacksonin, Justin Timberlaken, Destiny’s Childin ja LFO:n taustatanssijana. Hän teki tanssiroolit muun muassa televisiosarjoissa *[[Nikki]]* ja *[[Will & Grace]]* sekä elokuvassa *[[You Got Served]]* (2004). Federline tanssi myös musiikkivideoilla, kuten Michael Jacksonin ”You Rock My World”, Christina Milianin ”AM to PM” ja Pinkin ”Get the Party Started”.

Federlinesta tuli Britney Spearsin aviomiehenä korkean profiilin julkkis. He kuvasivat videopäiväkirjaa Spearsin kiertueella, josta muokattiin myöhemmin tositv-ohjelma *Britney and Kevin: Chaotic*. Federline yritti uraa räppärinä ja julkaisi ainoan albuminsa *[[Playing with Fire]]* lokakuussa 2006, jolloin hänen ja Spearsin avioliitto oli tullut jo päätökseensä. Kriitikot lyttäsivät albumin eikä siltä julkaistu yhtäkään hittiä. Federline oli paljon esillä tiedotusvälineissä ja mainosti albumiaan WWE:n showpainiohjelmassa, jossa hän otteli John Cenaa vastaan. 4. helmikuuta 2007 julkaistussa Super Bowl XLI -mainoksessa hän esitti pikaruokatyöntekijää, joka unelmoi tähteydestä. Jotkin sketsiohjelmat tekivät pilaa Federlinesta ”ei yhdenkään hitin ihmeenä”, muun muassa *[[MadTV]]* ja *[[Jimmy Kimmel Live]]*.

Federline teki vierailijaroolit televisiosarjoissa *[[C.S.I.]]* (2006) ja *[[Tunteet pelissä]]* (2008). Hän näytteli pikkuroolin rajavartijana elokuvassa *[[American Pie Presents: The Book of Love]]* (2009).

2010-luvulta alkaen Federline on tehnyt töitä klubi-DJ:nä ympäri Yhdysvaltoja. Hän kärsi itsetunto-ongelmista avioeronsa jälkeen ja alkoi lihoa. Federline osallistui kahteen painonpudotusohjelmaan vuosina 2010–2011: VH1-kanavan *[[Celebrity Fit Club]]iin* ja Australiassa kuvattuun *[[Excess Baggage]]en*. Ensimmäisessä ohjelmassa hän laihtui 13 kiloa.

## Yksityiselämä
Federline meni kihloihin näyttelijä Shar Jacksonin kanssa vuonna 2001. Heillä on vuonna 2002 syntynyt tytär ja 2004 syntynyt poika. Federline jätti Jacksonin vuonna 2004, tämän odottaessa heidän toista lastaan, ja alkoi seurustella Britney Spearsin kanssa. 

Federline ja Spears avioituivat syksyllä 2004. He saivat vuoden kuluttua pojan, Sean Prestonin. Toinen poika Jayden James syntyi 2006. Spears haki avioeroa Federlinesta samana syksynä ja ero astui voimaan vuonna 2007. Kumpikin haki poikiensa täyttä huoltajuutta, mikä johti sotkuiseen oikeuskiistaan. Kun Spears joutui isänsä holhouksen alle, Federline sai lasten huoltajuuden.

Avioeronsa jälkeen Federline alkoi seurustella lentopalloilija Victoria Princen kanssa, ja pariskunta avioitui Las Vegasissa vuonna 2013. Heillä on vuosina 2011 ja 2014 syntyneet tyttäret. Federline muutti perheineen Havaijille 2023.

## Lähteet

## Aiheesta muualla
* http://www.kevinfederline.com/